Kundasang War Memorial

Kundasang War Memorial (Malayu: Tugu Peringatan Perang Kundasang|Kadazandusun:Tugu Pomuhandaman Sangod Kundasang) nopo nga iso kinoyonon pomuhandaman id pogun Sabah, Malaysia. Kinoyonon pomuhandaman diti nopo nga montok soudor British om Australia di napatai maamaso Kiim POW Sandakan id tindalanon diolo minongoi id Ranau. Suai ko ii, poposorou nogi iti kokomoi kinoinggoritan om kinolubukan tulun momogun Sabah. Kinoyonon Kinoyonon pomuhandaman diti nopo nga hilo id kakadayan tokoro Kundasang, pokiikiro 92 km (57 watu) mantad Kota Kinabalu. Kointutunan Ponuridangan do tugu pomuhandaman diti milo intangan kawagu maya di Mejar G.S. Carter DSO, songulun veteran sangod do New Zealand om kukumaraja do Shell Oil Co. (Borneo), tu isio no i minanahak do pomusarahan montok momonsoi tugu pomuhandaman ontok 1962. Tua pomusarahan disio nopo do minomonsoi tugu pomuhandaman di nga montok momuhondom 2,428 banduan Australia om British di minido pogun maamaso Pisangadan Pogun II id Kiim POW Sandakan om napatai maamaso tolu perarakan kapatayon. Mantad do 2,500 banduan Australia om British maamaso pisangadan, onom no tulun Australia do napasi id perarakan diti. Minomuruan i Mr. JC Robinson, songulun arkitek tampatan do kinapamansayan do tugu dii. Sundung ingkaa, naraag o tugu pomuhandaman dii tu amu kabagal o asil montok monginsonong tu agayo o kinoyonon do tugu pomuhandaman dii, sundung do minanahak o porinta' pogun Sabah do kouhupan kousinan ontok toun 1995. Ontok 2005, Mr Sevee Charuruks, songulun tulun Thai i poingion id Kota Kinabalu, Sabah, Malaysia minomonsoi ponginsanangan montok tugu dii sabaagi iso projek kopinsinan swasta. Ontok toun-toun di sumusuhut, nokohompit nogi o porinta' do Australia do manahak piipiro kouhupan montok ponginsanangan di potilombus. Sabaagi poomitanan, kouhupan soginumu MYR120,000 montok momonsoi tansar do plot, MYR350,000 montok Dewan Pomuhandaman Australia (i popointalang do dokumentari), MYR120,000 montok pomogundapan om pamansayan kawagu tolig konkrit do Contemplation Garden om MYR14,000 montok pamansayan do Confrontation Memorial. Sabaagi pongumpau montok goos dau, nakaanu i Charuruks do gaa' do Surupu Bobos Nakalantoi Empayar British mantad porinta' do British. Minanahak nogi o porinta' do Australia do gaa' tapantang kumaa dau id siriba do Surupu Porinta' Australia (AM). Outline Haro apat boogian do tugu pomuhandaman dii i mogiroromut maya iso ralan. Taman Australia Taman Ros Inggiris Taman Borneo miampai do bunga tolias do Nulu Kinabalu om Contemplation Garden Tolu taman di kumoiso nopo nga mobi do pogun mantad do mangsa. Taman Australia Suang nopo do Taman Australia nga bondira' Australia om plak luyang i kiuhu do "Pomuhandaman Sangod Kinabalu Kundasang om Australia". Haro nogi panel id suang do boros Inggiris om Malayu miampai uhu "Sajara' do tawanan sangod British om Australia id Sabah" i sinupu di artis Ross J. Bastiaan ontok 1998. Sinuat id siriba do relief Borneo o pamansayan pomuhandaman dii id boros Inggiris. Id nopo boogian tanga' id siriba do plat dii nopo nga kointalangan kokomoi peta ralan maamaso panau matai. Taman Ros Inggiris Id boogian diti, montok tawanan sangod British, nopo nga iso taman ros. Papak marmar toitom miampai bondira' United Kingdom kiharo o suatan diti id boros do Inggiris: Taman Borneo Taman Borneo nopo nga kasarahan montok mangsa mantad Borneo, loolobi no montok tinimungan etnik id Sabah i monguhup daa di tawanan sangod maya nunu nopo karalano' nga yolo nga pinatai nogi. Id taman diti, tinanom o piipiro susumuni om bunga mantad Sabah, loolobi no spesies orkid i amu asaru orubaan miagal do Kinabalu rothschildianum Paphiopedilum, mantad genus do Paphiopedilum. Taman Contemplation Id suang Contemplation Garden, haro ralan lajur kumaa id kulam. Ontok 2011, pinasang o panel marmar hiti i kingaran oinsanan i mangsa. Wawayaan POW Tundorongon tohuri id Tugu Pomuhandaman Sangod Kundasang nopo nga "Wawayaan POW", i minananda' do stesen tolu panau kinapatayon id gana. Tuminimpuun id Sandakan om nopupusan id pomuhandaman diti. Tinanda' o stesen do wawayaan diti momoguno papan tanda'. Sukuon Noputan Labus Kundasang War Memorial on e-tawau